མདོར་བསྡུས་ན་མཐོ་སློབ་དེ་དག་ཚད་དང་ལྡན་པ་ཞིག་ཡོང་བ་ལ་གཙོ་བོ་དགེ་རྒན་ཚད་དང་ལྡན་པ་དགོས་ཤིང་།དེ་དག་ལ་མཐུན་རྐྱེན་དང་དགོས་མཁོ་འདེང་ངེས་ཐོགདུས་ཐུང་ནང་ཟབ་སྦྱོང་སྤྲོད་མཁན་ཙམ་མ་ཡིན་པར་དུས་ཡུན་རིང་པོར་སློབ་མ་དང་གཤིབས་ཐུབ་མཁན་ཞིག་དགོས་པ་དེ་གལ་ཆེ་ཤོས་སུ་གྱུར་ཡོད།དེ་བཞིན་གནའ་དེང་གང་ཐད་ནས་སློབ་ཚན་ཁག་བོད་པའི་དགོས་མཁོ་དང་འཚམ་ཞིང་།རྒྱལ་སྤྱིའི་ཚད་གཞི་ལས་མི་དམན་པ་ཞིག་སློབ་ཐུབ་ན་སློབ་ཕྲུག་གི་མང་ཉུང་དང་།ཁོར་ཡུག་གི་ཆེ་ཆུང་ཙམ་ལ་མ་ལྟོས་པར་མིང་དོན་མཚུངས་པའི་མཐོ་སློབ་ཐོན་པའི་སློབ་མ་འབའ་ཞིག་གསོ་སྐྱོང་བྱེད་ཐུབ།འདི་དག་གི་ཐོག་ནས་རྒྱལ་སྤྱིའི་ཐོག་གི་མཐོ་སློབ་ཁག་ལ་མིག་དཔེ་བལྟ་འོས་པ་དང་།ལྷག་པར་དུ་མཐོ་སློབ་ཀྱི་སློབ་ཕྲུག་དག་ལ་ཤེས་ཡོན་དང་།ཆབ་སྲིད་ཀྱི་བསམ་བློ་སོགས་རང་དབང་གི་ཁོར་ཡུག་རྒྱ་ཆེ་ཙམ་བསྐྲུན་ནས་རང་སྐྱ་ཕེར་བའི་བསམ་བློ་ཞིག་དགོས་པ་དེ།ད་ལྟ་བཙན་བྱོལ་བོད་པའི་གནས་སྟངས་ལ་དཔག་ནས་བཤད་ན་ཞྭ་མོ་ནག་པོ་ལས་ཀྱང་ལྡབ་དགུ་འགྱུར་གྱིས་གལ་ཆེ་སྙམ།།